Reklame for Billedbladet NÅ, med forside i anledning prinsesse Ragnhilds forlovelse  Foto: Nasjonalbiblioteket 
***NÅ***, også kjent som ***Billedbladet Nå***, var et norsk ukeblad som utkom fra 1952 til 1995. Bladet var kjent for sine aktuelle billedreportasjer og skarpe, konservative standpunkter.

Det ble grunnlagt i 1952 av den næringspolitiske opplysningsforeningen Libertas, og skiftet navn fra *Billedbladet NÅ* til *NÅ* i 1957. Bladet kom først ut hver 14. dag og senere ukentlig. Bladet ble overtatt av Ernst G. Mortensens forlag i 1984, solgt til Bladkompaniet i 1993 og nedlagt i 1995.

Redaktører
----------

Bladets første redaktør var Paul Lorck Eidem (fra 1952); senere redaktører var blant andre Kjell Lynau (fra 1954 til 1983), Gunnar Flikke og Kjetil Johnsen.

Bakgrunn og innhold
-------------------

NÅ var opprinnelig et motsvar til arbeiderbevegelsens ukerevy *Aktuell*. I 1953 reklamerte det med a være «hele Norges billedblad hvor alle deler av landet er representert». Bladet gjorde også et poeng av å vise bilder av personene bak stemmene fra politikk og kringkasting. Bladet var særlig kjent for sitt aktualitetsstoff, sine fotoreportasjer og konservative, politiske holdninger. I tillegg til reportasjer fra Norge, presenterte bladet stoff om næringslivet, sport, forsvaret, kongelige og kjente personer, mote, bil, film og teater fra utlandet. Mot slutten av bladets eksistens, særlig etter at Libertas solgte seg ut, utviklet det seg til å bli en konkurrent til *Se og Hør*, og altså nedlagt i 1995.

Sex Pistols i Norge 1977. Foto fra arkivet etter *Billedbladet Nå* i Riksarkivet.

Fotoarkivet donert til Riksarkivet
----------------------------------

I 1998 ble billedarkivet til Billedbladet NÅ med fotografier fra 1953 til 1988 gitt som gave fra NTB til Riksarkivet. Gaven bestod av et organisert, kronologisk arkiv med negativer og kontaktkopiark i rundt 14 000 konvolutter. Mange anerkjente fotografer er representert i arkivet, og selv bilder som aldri ble brukt i bladet, er med. Papirutgaven er digitalisert og åpent tilgjengelig hos Nasjonalbiblioteket.

Bildegalleri
------------

* NÅs fotograf på plass langs ruten for brullypsfølget da Prinsesse Ragnhild og Erling Lorentzen giftet seg i Asker kirke 15. mai 1953.*NÅs* fotograf på plass langs ruten for brullypsfølget da Prinsesse Ragnhild og Erling Lorentzen giftet seg i Asker kirke 15. mai 1953.
* Journalist og reportasjebil fra NÅ besøker russiske flyktninger på Granlien pensjonat på Helgøya i Hedmark 1954 Foto: Ragge Strand, NÅ / ArkivverketJournalist og reportasjebil fra *NÅ* besøker russiske flyktninger på Granlien pensjonat på Helgøya i Hedmark 1954 Foto: Ragge Strand, *NÅ* / Arkivverket
* Trykking av NÅ 1953 Foto: Arne F. Køpke, NÅ / ArkivverketTrykking av *NÅ* 1953 Foto: Arne F. Køpke, *NÅ* / Arkivverket
* NÅ utstilt i kioskvindu 1953.*NÅ* utstilt i kioskvindu 1953.

Referanser
----------

1. ↑  (no) Billedbladet NÅ i Store norske leksikon
2. ↑  B. Willy (1996). *Drømmenes marked*. Bladkompaniet. s. 38. ISBN 8250935616.
3. ↑  *Nå nr. 1/1952*. 1952. «Redaktør: Paul Lorck Eidem»
4. ↑  *Nå nr. 4/1952*. 1952. «Redaktør: Paul Lorck Eidem»
5. ↑  *Nå, nr. 16/1952*. 1952. s. 2. «Redaktør: Paul Lorck Eidem»

Eksterne lenker
---------------

* Eksempler fra NÅs bildearkiv i Riksarkivet
* Digitalisering hos Nasjonalbiblioteket

|  |  |
| --- | --- |
| Oppslagsverk/autoritetsdata | Store norske leksikon **·** Discogs
 |